IN NOMINE Domini Dei et salvatoris Jhesu Xpisti Bruno*, divina disponente clementia sanctę Lingonensis ecclesię humilis episcopus. Si locis omnibus et precipue sacris eorumque rectoribus, nostrę indignitati divinitus commissis, in sibi necessariis, prout valemus, pie et oportune consulimus, eorumque anxietatibus sollicita cura subvenimus, non solum in hoc venerabilium et Deo devotorum pontificum piorumque pastorum usum et consuetudinem exequimur, sed etiam saluti animę nostrę providemus. Idcirco noverit omnium ecclesię nostrę et nostri sollercia quod veniens domnus ABBAS WILLELMUS, quem, ob sanctitatem et venerabilem religionem, locis in nostro diocesi manentibus, Divionensi atque Besuensi, amanter prefecimus, insinuaverit nobis quasdam res de ipsis abbatiis inter se necesse esse, reddendi census gratia, transferri, nosque id laudare et omnimodo consentire debere. Cujus providentiam et laudabilem discretionem non solum laudavimus, sed etiam, ut, secundum suum velle locorumque necessitate, id accelerare deberet, attente monuimus. Sumptum est itaque de abbatia sancti Petri Besuensis, et conjunctum abbatię beati Benigni Divionensis, quicquid haberę dignoscebatur in Bruciaco villa; eo tenorę ut omni anno octo modios vini ante festivitatem sancti PRUDENTII in censum reddant; et, quicquid supra diximus, perpetualiter monachi beati Benigni possideant. Quod si neglegentia vel oblivione hoc termino redditum non fuerit, censum duplo restituant et conventum inconvulsum permaneat. Quod si quisque, post decessum nostrum, hoc decretum multorum nobilium ore laudatum infringere temptaverit, nisi cito resipuerit et pęnitentiam condignam habuerit, anathematis jugulum caveat quo ferire decrevimus quoscumque qui nostrorum decretorum cupiunt statuta evellere. Et, ut hoc per secula inconvulsum permaneat, manu nostra subterfirmavimus et ut a pluribus firmaretur rogavimus. Signum BRUNONIS episcopi. S’Lamberti* prepositi. S’ Teudrici* archidiaconi. S’ Beraldi* archidiaconi. S’ Widonis presbiteri. S’ Teudonis* archiclavi. S’ Widonis* archidiaconi. S’ Beraldi* ypodiaconi. S’ Oddonis. S. Amelii. S. Brunonis* pueri. S. Humberti* pueri. S. Nivardi. S. Gozelmi.